PATVIRTINTA

Klaipėdos rajono savivaldybės

Visuomenės sveikatos biuro direktoriaus 2022 m. spalio 13 d. įsakymu Nr. N-227

# KLAIPĖDOS RAJONO SAVIVALDYBĖS VISUOMENĖS SVEIKATOS BIURO ANTIKORUPCINIO ELGESIO TAISYKLĖS

**I SKYRIUS**

**BENDROSIOS NUOSTATOS**

1. Klaipėdos rajono savivaldybės visuomenės sveikatos biuro (toliau – Biuras) antikorupcinio elgesio taisyklės (toliau – Antikorupcinio elgesio taisyklės) yra Klaipėdos rajono savivaldybės visuomenės sveikatos biure galiojantis korupcijos prevencijos dokumentas, kuriuo Biuro darbuotojai, dirbantys pagal darbo sutartis (toliau – darbuotojai) įsipareigoja:
	1. laikytis Lietuvos Respublikos teisės aktų korupcijos prevencijos srityje;
	2. netoleruoti nemandagaus ir neetiško elgesio, interesų konfliktų, neteisėtų dovanų, kyšininkavimo, piktnaudžiavimo tarnybine padėtimi ir kitų korupcinio pobūdžio nusikalstamų veikų.
2. Antikorupcinio elgesio taisyklės taikomos darbuotojams nepriklausomai nuo užimamų pareigų.
3. Antikorupcinio elgesio taisyklių tikslas – užtikrinti korupcijai atsparią aplinką ir didinti Biuro paslaugų teikimo kokybę.
4. Pagrindiniai Antikorupcinio elgesio taisyklių uždaviniai: kurti korupcijai atsparią aplinką, didinti antikorupcinį sąmoningumą, skatinti skaidrų, sąžiningą ir atvirą administracinių, viešųjų ir kitų paslaugų teikimą.

**II SKYRIUS**

**PAGRINDINIAI PRINCIPAI**

1. Biure vadovaujamasi šiais principais:
	1. *Nulinė tolerancija korupcijai.* Biure netoleruojamos jokios korupcijos pasireiškimo formos. Darbuotojai už korupcinio pobūdžio veikas atsako teisės aktų nustatyta tvarka;
	2. *Padorumas.* Biuro darbuotojai, vykdydami pavestas funkcijas, nepriima dovanų, pinigų ar paslaugų, išskirtinių lengvatų ir nuolaidų iš asmenų ar organizacijų, galinčių daryti įtaką jiems atliekant savo pareigas;
	3. *Teisėtumas.* Biure privalo būti laikomasi teisės aktų reikalavimų;
	4. *Skaidrumas ir viešumas.* Darbuotojų veikla turi būti vieša ir suprantama, atvira visuomenei. Darbuotojai savo veikloje privalo vengti viešųjų ir privačių interesų konflikto, o esant abejonių dėl interesų konflikto buvimo, nedelsdami konsultuotis su Biuro darbuotoju atsakingu už korupcijos prevenciją. Viešumo principo veikimas gali būti ribojamas tik teisės aktų nustatyta tvarka ir siekiant apsaugoti asmens teises, valstybės, tarnybos ar komercinę paslaptį;
	5. *Vadovų pavyzdys.* Vadovai įsitraukia į korupcijai atsparios aplinkos kūrimą, skatina jiems pavaldžių darbuotojų antikorupcinį sąmoningumą;
	6. *Darbo kultūra.* Biuro tikslas – siekti klientų pasitikėjimo ir geros reputacijos, todėl netoleruotini darbuotojų veiksmai (neveikimas), galintys daryti neigiamą įtaką ar žalą Biuro reputacijai;
	7. *Antikorupcinių kontrolės priemonių taikymas, stebėsena ir kontrolė.* Biure skatinamos antikorupcinės kontrolės priemonės, laiku vykdoma stebėsena ir kontrolė, užtikrinanti nepakantumą korupcijai.

# III SKYRIUS

# DOVANŲ POLITIKA

1. Dovana – bet kuris materialinę ir nematerialinę vertę turintis daiktas, paslauga, pramoga, vaišės, paskatinimas ar kita nauda, veltui ar už nepagrįstai mažą atlygį siūloma ar suteikiama asmeniui, dirbančiam Biure, kai tai yra ar gali būti susiję su tiesioginiu ar netiesioginiu poveikiu jo sprendimams, veiksmams ar neveikimui.
2. Biuras netoleruoja jokio pobūdžio dovanų, paslaugų, padėkų ar svetingumo išraiškų Biuro darbuotojams, jei tai susiję su darbuotojo einamomis pareigomis. Biuro darbuotojas negali prašyti ir (ar) priimti dovanų ar paslaugų, jeigu tai susiję su asmens darbo funkcijomis, tarnybine padėtimi ar tarnybinėmis pareigomis, išskyrus dovanos, gautos pagal tarptautinį protokolą ar tradicijas, taip pat reprezentacijai skirtos dovanos su valstybės, įstaigos ir kitokia simbolika arba paslaugomis, kai naudojamasi tarnybiniais tikslais.
3. Biuro darbuotojas, gavęs pasiūlymą priimti kyšį, privalo aiškiai pareikšti ir savo elgesiu parodyti interesantui, kad netoleruoja jokio nepagrįsto atlygio ir dovanų, ir siūlomą dovaną atsisakyti priimti.

# IV SKYRIUS

**VIEŠŲJŲ IR PRIVAČIŲ INTERESŲ KONFLIKTŲ VENGIMAS**

1. Privatus interesas – deklaruojančio asmens (ar jam artimo asmens) suinteresuotumas asmenine turtine ar neturtine nauda, deklaruojančio asmens (ar jam artimo asmens) moralinė skola, moralinis įsipareigojimas ar kitas panašaus pobūdžio interesas deklaruojančiam asmeniui atliekant tarnybines pareigas.
2. Interesų konfliktas – situacija, kai deklaruojantis asmuo, atlikdamas tarnybines pareigas ar vykdydamas tarnybinį pavedimą, turi priimti ar dalyvauti priimant sprendimą arba įvykdyti pavedimą, kurie susiję ir su jo privačiais interesais.
3. Privačių interesų deklaravimo tikslas – užtikrinti, kad būtų išvengta deklaravimo pareigą turinčio darbuotojo privačių interesų konflikto. Deklaruojantys asmenys privalo Lietuvos Respublikos viešųjų ir privačių interesų derinimo įstatymo nustatyta tvarka deklaruoti privačius interesus Vyriausiosios tarnybinės etikos komisijos Privačių interesų registro (PINREG) sistemoje.
4. Deklaravimo pareiga nustatyta struktūrinių padalinių vadovams, valstybės tarnautojams, asmenims, kurie paskirti dalyvauti viešųjų pirkimų procedūrose, ir kitiems asmenims, kurių pareigybių sąrašą tvirtina Administracijos direktorius.
5. Viešųjų interesų viršenybei užtikrinti deklaravimo pareigą turintys darbuotojai privalo:
	1. nešališkai, sąžiningai ir tinkamai atlikti tarnybines pareigas;
	2. teisės aktų nustatyta tvarka ir priemonėmis vengti interesų konflikto ir elgtis taip, kad nekiltų abejonių, kad toks konfliktas yra;
	3. nesinaudoti tarnybinėmis pareigomis ar tarnybiniu statusu asmeninei naudai gauti;
	4. priimdami sprendimus, vadovautis įstatymais ir visų asmenų lygybės principu;
	5. nesinaudoti viešai neskelbiama tarnybine informacija ne tarnybinei veiklai;
	6. nesinaudoti ir neleisti kitiems naudotis Klaipėdos rajono savivaldybės visuomenės sveikatos biuro valdomu turtu ne tarnybinės veiklos, išskyrus įstatymuose ar Lietuvos Respublikos Vyriausybės nutarimuose nustatytas išimtis, tikslais.

# V SKYRIUS

**VIDINIS INFORMACIJOS APIE PAŽEIDIMUS TEIKIMO KANALAS**

**(VIDINIS KANALAS)**

1. Vidinis pranešimų kanalas skirtas pranešimams apie pažeidimus Biure, keliančius pavojų visuomenės saugumui ar sveikatai, asmens gyvybei ar sveikatai, aplinkai, Biure pateikti, taip pat pranešimams apie kliudymą arba neteisėtą poveikį teisėsaugos institucijų atliekamiems tyrimams ar teismams vykdant teisingumą, neteisėtą veiklos finansavimą, neteisėtą ar neskaidrų viešųjų lėšų ar turto naudojimą, turto įgijimą neteisėtu būdu, padaryto pažeidimo padarinių slėpimą, kitus grėsmę viešajam interesui keliančius arba jį pažeidžiančius teisės pažeidimus, kurie tapo žinomi iš turimų ar turėtų tarnybos, darbo santykių arba sutartinių santykių su Biuru.
2. Pranešimus vidiniu kanalu gali pateikti esami ir buvę Biuro darbuotojai arba sutartiniais santykiais (konsultavimo, rangos, stažuotės, praktikos, savanorystės ir pan.) su Biuru susiję asmenys.
3. Apie korupcinius teisės pažeidimus Klaipėdos rajono savivaldybės administracijoje ir jos institucijose, (taip pat ir Biure), galima anonimiškai pranešti telefonu (8 46) 400 008 ir (ar) elektroniniu paštu praneseju.apsauga@klaipedos-r.lt užpildant pranešimo apie pažeidimą formą (1 priedas) bei pasinaudoti Klaipėdos rajono savivaldybėje (Klaipėdos g. 2, Gargždai) I aukšte šalia pagrindinio įėjimo durų esančia anonimine laiškų dėžute. Visus anoniminius pranešimus gauna ir administruoja Savivaldybės Antikorupcijos komisijos atsakingas sekretorius (už korupcijai atsparios aplinkos kūrimą atsakingas asmuo) tel. 8 690 23959 el. p. darius.kubilius@klaipedos-r.lt .

# VI SKYRIUS

# KORUPCIJOS PREVENCIJA

1. Korupcija Biure suprantama kaip piktnaudžiavimas darbuotojui suteiktais įgaliojimais siekiant naudos sau ar kitam asmeniui.
2. Biure draudžiamos ir netoleruojamos bet kokios korupcinio pobūdžio nusikalstamos veikos – kyšininkavimas, prekyba poveikiu, papirkimas, kitos nusikalstamos veikos, jeigu jos padarytos viešajame sektoriuje arba teikiant viešąsias paslaugas siekiant naudos sau ar kitiems asmenims: piktnaudžiavimas tarnybine padėtimi arba įgaliojimų viršijimas, piktnaudžiavimas oficialiais įgaliojimais, dokumentų ar matavimo priemonių suklastojimas, sukčiavimas, turto pasisavinimas ar iššvaistymas, komercinės paslapties atskleidimas, kišimasis į valstybės tarnautojo ar viešojo administravimo funkcijas atliekančio asmens veiklą ar kitos nusikalstamos veikos, kai tokių veikų padarymu siekiama ar reikalaujama kyšio, papirkimo arba nuslėpti ar užmaskuoti kyšininkavimą ar papirkimą ir t. t.
3. Biuro darbuotojai apie jiems žinomą korupcinio pobūdžio nusikalstamą veiką teisės aktų nustatyta tvarka privalo pranešti Lietuvos Respublikos prokuratūrai, Lietuvos Respublikos specialiųjų tyrimų tarnybai arba kitai ikiteisminio tyrimo įstaigai, jeigu jie gavo duomenų, leidžiančių pagrįstai manyti, kad buvo padaryta, daroma nusikalstama veika ar rengiamasi ją daryti.

# VII SKYRIUS

# PRANEŠIMAI APIE PAŽEIDIMUS

1. Biuro darbuotojai skatinami apie bet kokius pastebėtus ar įtariamus galimus Antikorupcinio elgesio taisyklių pažeidimus (t. y. dėl neteisėtų dovanų, Lietuvos Respublikos viešųjų ir privačių interesų derinimo įstatymo nuostatų pažeidimo, kitų galimai nusikalstamo pobūdžio veikų) informuoti Biuro direktorių arba už Korupcijos prevenciją atsakingą asmenį.
2. Biuro direktorius ir už Korupcijos prevenciją Savivaldybėje atsakingas asmuo įsipareigoja saugoti pranešėjų konfidencialumą bei imtis visų galimų priemonių, kad asmuo, pranešęs apie pagrįstai įtariamus pažeidimus, korupcijos atvejus, viešųjų ir privačių interesų derinimo pažeidimus, nepatirtų su jo pranešimu susijusių neigiamų pasekmių.
3. Gauti pranešimai, atsižvelgiant į jų turinį, nagrinėjami ir atsakymai pranešimą pateikusiems asmenims rengiami teisės aktų nustatyta tvarka. Esant nusikalstamos veikos ar kitų teisės aktų pažeidimų požymiams, Biuras praneša kompetentingoms teisėsaugos institucijoms.

# VIII SKYRIUS

# ATSAKOMYBĖ

1. Biuro administracija turi rodyti asmeninį pavyzdį ir užtikrinti, kad Antikorupcinio elgesio taisyklių būtų laikomasi įstaigos viduje.
2. Visi darbuotojai yra asmeniškai atsakingi už Antikorupcinio elgesio taisyklių nuostatų, susijusių su jų pareigų Administracijoje vykdymu, laikymąsi.
3. Apie atvejus, kai Antikorupcinio elgesio taisyklių pažeidimas turi nusikalstamos veikos požymių, pranešama kompetentingoms institucijoms ir už šias veikas gali būti taikoma teisės aktuose numatyta atsakomybė.

# IX SKYRIUS

# BAIGIAMOSIOS NUOSTATOS

1. Asmens duomenys Antikorupcinio elgesio taisyklių įgyvendinimo tikslais tvarkomi laikantis 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas), Lietuvos Respublikos asmens duomenų teisinės apsaugos įstatymo ir kitų teisės aktų, reglamentuojančių asmens duomenų tvarkymą, nuostatų.
2. Visi esami ir naujai priimami Biuro darbuotojai privalo susipažinti su Antikorupcinio elgesio taisyklėmis ir jų laikytis.
3. Aktualios ir naudingos nuorodos:
	1. privačių interesų deklaravimas <https://pinreg.vtek.lt/app/>
	2. korupcijos prevencija <https://www.klaipedos-r.lt>